পিরোজপুরের মঠবাড়িয়ায় জেলা বিএনপির সদস্য ও ব্যবসায়ী শামীম মৃধার বিরুদ্ধে ‘মিথ্যা’ মামলা দিয়ে পুলিশি হয়রানির অভিযোগ তুলেছেন পরিবারের সদস্যরা। গত মঙ্গলবার রাতে মঠবাড়িয়া প্রেস ক্লাবে আয়োজিত সংবাদ সম্মেলনে এ অভিযোগ তুলে মামলাটি প্রত্যাহারসহ শামীমকে দ্রুত মুক্তি দেওয়ার দাবি জানান তাঁরা। সম্মেলনে লিখিত বক্তব্য পাঠ করেন শামীমের স্ত্রী লিয়া আক্তার। এ সময় শামীমের বড় ভাই টিকিকাটা ইউনিয়ন পরিষদের (ইউপি) সাবেক চেয়ারম্যান মহিউদ্দিন লাবু মৃধা উপস্থিত ছিলেন। লিখিত বক্তব্য থেকে জানা যায়, গত ৩০ আগস্ট স্ত্রী ও দুই সন্তানকে নিয়ে ঢাকা থেকে পারিবারিক কাজে গ্রামের বাড়িতে আসেন শামীম। কোনো অভিযোগ ছাড়াই গত ৫ সেপ্টেম্বর রাতে বাড়ি থেকে তাঁকে আটক করে থানা-পুলিশ। দুই দিন পর ৭ সেপ্টেম্বর গুদিঘাটা এলাকায় মঠবাড়িয়া-পিরোজপুর সড়ক ক্ষতিগ্রস্ত ও নাশকতামূলক কর্মকাণ্ডের ‘মিথ্যা’ অভিযোগ এনে উপজেলা বিএনপির সাধারণ সম্পাদক রুহুল আমীনসহ ৮৫ জন নেতাকর্মীর বিরুদ্ধে বিশেষ ক্ষমতা আইনে মামলা করেন মঠবাড়িয়া থানার উপপরিদর্শক (এসআই) জাহিদ হাসান। মামলায় শামীমকে প্রধান আসামি দেখিয়ে সেদিনই তাঁকে গ্রেপ্তার করে আদালতে পাঠায় পুলিশ। শামীমের স্ত্রী লিয়ার দাবি, ‘আমার স্বামী রাজনীতিতে এখন তেমন সক্রিয় নন। কিন্তু পুলিশ তাঁকে বাড়ি থেকে ধরে এনে দেশীয় অস্ত্রসহ গুদিঘাটা থেকে গ্রেপ্তার দেখিয়ে মামলার প্রধান আসামি করেছে।’ তবে অভিযোগ অস্বীকার করে মঠবাড়িয়া থানার ওসি গোলাম ছরোয়ার বলেন, বিএনপির যারা নাশকতার সঙ্গে জড়িত তাদের অর্থ জোগান দেওয়ার অভিযোগ আছে গ্রেপ্তারকৃত শামীম মৃধার বিরুদ্ধে।